
ASCONH PEDIANI LOCUS CORRECTUS. 



Legitur apud Asconium Pedianum in Milonianam pag. 39, 
15. Orell.: nPerlata deinde legePompeii, in qua id guoque scri- 
ptum erat, ut quaestor suffragio populi ex iis qui consules fue- 
rant crearetur, statim comitia habuit creatusque erat L. Domitius 
Aenobarbus quaestor. Aliorum quoque iudicum, qui de ea re 
iudicarent, Pompeius tales proposuit, ut numquam neque clario- 
res viros neque sanctiores propositos esse constaret." In his pri- 
mum offendit comitia habuit, quae de quo dicantur non satis 
apparet, nam in iis quae proxime praecedunt de Cicerone 
agitur. Nullo negotio tolli potest ea molestia et vera lectio 
reperiri quae haec est: Perlata deinde lege Pompeii — statim 
comitia habita creatusque erat L. Domitius Aenobarbus quaeslor. 

Peius corrupta sunt quae statim sequuntur: Aliorum quoque 
iudicum — Pompeius tales proposuit. Sensu vacua et absurda 
haec quidem sunt. Vitii sedes est in Aliorum, in quo quid 
lateat colliges ex his locis apud Suetoniutn in Tiberio cap. 
51: nlnstanti saepius (Liviae) ut civitate donatum in decurias 
(iudicum) allegeret negavit alia se conditione allecturum quam 
si pateretur adscribi ulbo extortum id sibi a matre." et in 
Claudio cap. 16. nSplendidum virum Graeciaeque provinciae 
principem, verum Latini sennonis ignarum, non modo albo iudi- 
cum erasit sed etiam in peregrinitatem redegit." Viden Asco- 
nium sic scripsisse: Album quoque iudicum, qui de ea re 
iudicarent, Pompeius tale proposuit ut numquam neque clario- 
res viros neque sanctiores proposilos esse constaret. 

Utrum veteris scribae errore an Poggii festinanter dcscri- 
bentis vitio album in aliorum abierit, scire nil refert: hoc 
certe perspicuum est illo errore commisso tale quoque in 
tales esse refictum. Scripsisse Asconium album iudicum ar- 
gumento esse potest etiam verbum proposuit, quod est in ea 
re proprium, ut apud Ciceronem de Oratore II. 12: Pontifex 
Maximus res omnes singulorum annorum mandabat litteris refe- 
rebaique in album et proponebat labulam domi. 

C. G. Cobet. 



